CELEX: 32009R1142
Language: lt
Date: 2009-11-26 00:00:00
Title: 2009 m. lapkričio 26 d. Komisijos reglamentas (EB) Nr. 1142/2009, iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su Tarptautinio finansinės atskaitomybės aiškinimo komiteto (TFAAK) 17-uoju aiškinimu (Tekstas svarbus EEE)

27.11.2009   
            
            
               LT
            
            
               Europos Sąjungos oficialusis leidinys
            
            
               L 312/8
            
         
      KOMISIJOS REGLAMENTAS (EB) Nr. 1142/2009
   2009 m. lapkričio 26 d.
   iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su Tarptautinio finansinės atskaitomybės aiškinimo komiteto (TFAAK) 17-uoju aiškinimu
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.
            
         
               (2)
            
            
               2008 m. lapkričio 27 d. Tarptautinis finansinės atskaitomybės aiškinimo komitetas (TFAAK) paskelbė TFAAK 17-ąjį aiškinimą „Nepiniginio turto paskirstymas savininkams“ (toliau – TFAAK 17-asis aiškinimas). TFAAK 17-ajame aiškinime paaiškinama nepiniginio turto paskirstymo ūkio subjekto savininkams apskaitos tvarka ir pateikiama rekomendacijų.
            
         
               (3)
            
            
               Pasikonsultavus su Europos finansinės atskaitomybės patariamosios grupės (EFAPG) techninių ekspertų grupe (TEG) patvirtinama, kad TFAAK 17-asis aiškinimas atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus. Pagal 2006 m. liepos 14 d. Komisijos sprendimą 2006/505/EB, įsteigiantį Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais (3), Nuomonės apie apskaitos standartus vertinimo grupė apsvarstė EFAPG nuomonę dėl aiškinimo tvirtinimo ir Komisiją informavo, kad ta nuomonė gerai subalansuota ir objektyvi.
            
         
               (4)
            
            
               Siekiant užtikrinti tarptautinių apskaitos standartų nuoseklumą, priėmus TFAAK 17-ąjį aiškinimą, turi būti taisomi 5-asis tarptautinis finansinės atskaitomybės standartas (TFAS) ir 10-asis tarptautinis apskaitos standartas (TAS).
            
         
               (5)
            
            
               Todėl Reglamentas (EB) Nr. 1126/2008 turėtų būti atitinkamai iš dalies pakeistas.
            
         
               (6)
            
            
               Šiame reglamente nustatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1126/2008 priedas iš dalies keičiamas taip:
   
               1)
            
            
               įterpiamas Tarptautinio finansinės atskaitomybės aiškinimo komiteto (TFAAK) 17-asis aiškinimas „Nepiniginio turto paskirstymas savininkams“, kaip nurodyta šio reglamento priede;
            
         
               2)
            
            
               iš dalies keičiamas 5-asis tarptautinis finansinės atskaitomybės standartas (TFAS), kaip nurodyta šio reglamento priede;
            
         
               3)
            
            
               iš dalies keičiamas 10-asis tarptautinis apskaitos standartas (TAS), kaip nurodyta šio reglamento priede.
            
         2 straipsnis
   Visos įmonės šio reglamento priede pateiktus TFAAK 17-ąjį aiškinimą ir 5-ojo TFAS bei 10-ojo TAS pataisas taiko ne vėliau kaip nuo pirmųjų joms taikomų finansinių metų, prasidedančių po 2009 m. spalio 31 d., pradžios.
   3 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2009 m. lapkričio 26 d.
      
         
            Komisijos vardu
         
         Charlie McCREEVY
         
         
            Komisijos narys
         
      
   
   
      (1)  OL L 243, 2002 9 11, p. 1.
   
      (2)  OL L 320, 2008 11 29, p. 1.
   
      (3)  OL L 199, 2006 7 21, p. 33.
   
      PRIEDAS
      
         TARPTAUTINIAI APSKAITOS STANDARTAI
      
      
                  TFAAK 17-asis aiškinimas
               
               
                  TFAAK 17-asis aiškinimas Nepiniginio turto paskirstymas savininkams
                  
               
            
         Galima platinti Europos ekonominėje erdvėje. Visos už Europos ekonominės erdvės ribų esančios teisės, išskyrus teises platinti asmeniniam ar kitam teisingam naudojimui, saugomos. Išsamesnės informacijos galima rasti TASV tinklalapyje www.iasb.org
      
      
         TFAAK 17-ASIS AIŠKINIMAS
      
      
         
            Nepiniginio turto paskirstymas savininkams
         
      
      Nuorodos
      
                  —
               
               
                  3-asis TFAS Verslo jungimai (persvarstytas 2008 m.)
               
            
                  —
               
               
                  5-asis TFAS Ilgalaikis turtas, skirtas parduoti, ir nutraukta veikla
                  
               
            
                  —
               
               
                  7-asis TFAS Finansinės priemonės. Atskleidimas
                  
               
            
                  —
               
               
                  1-asis TAS Finansinių ataskaitų pateikimas (persvarstytas 2007 m.)
               
            
                  —
               
               
                  10-asis TAS Įvykiai po ataskaitinio laikotarpio
                  
               
            
                  —
               
               
                  27-asis TAS Konsoliduotos ir atskiros finansinės ataskaitos (pataisytas 2008 m. gegužės mėn.)
               
            PAGRINDINĖ INFORMACIJA
      
                  1
               
               
                  Kartais ūkio subjektas dividendus savininkams (1), kurie veikia kaip nuosavybės valdytojai, skirsto ne grynaisiais pinigais, o kitokiu turtu (nepiniginis turtas). Tokiomis situacijomis ūkio subjektas taip pat gali leisti savininkams pasirinkti gauti arba nepiniginį turtą, arba piniginę alternatyvą. TFAAK gavo prašymų pateikti konsultacijų, kaip ūkio subjektas turėtų apskaityti tokį paskirstymą.
               
            
                  2
               
               
                  Tarptautiniuose finansinės atskaitomybės standartuose (TFAS) nenurodoma, kaip ūkio subjektas turėtų įvertinti paskirstymus savo savininkams (paprastai vadinama dividendais). 1-ajame TAS reikalaujama, kad ūkio subjektas nuosavybės pokyčių ataskaitoje arba finansinių ataskaitų aiškinamajame rašte pateiktų išsamią informaciją apie dividendus, pripažintus kaip paskirstymus savininkams.
               
            TAIKYMAS
      
                  3
               
               
                  Šis aiškinimas taikomas tokiems ūkio subjekto atliekamų neatlyginamų turto paskirstymų savininkams, kurie veikia kaip nuosavybės valdytojai, atvejams:
                  
                              a)
                           
                           
                              nepiniginio turto paskirstymas (pvz., nekilnojamojo turto, įrangos ir įrengimų, verslo, kaip apibrėžta 3-ajame TFAS, nuosavybės dalių kitame ūkio subjekte arba perleidimo grupėse, kaip apibrėžta 5-ajame TFAS) ir
                           
                        
                              b)
                           
                           
                              paskirstymai, kai savininkams leidžiama pasirinkti gauti arba nepiniginį turtą, arba piniginę alternatyvą.
                           
                        
            
                  4
               
               
                  Šis aiškinimas taikomas tik paskirstymams, kuriuose visi tos pačios nuosavybės priemonių grupės savininkai traktuojami vienodai.
               
            
                  5
               
               
                  Šis aiškinimas netaikomas nepiniginio turto paskirstymui, po kurio turtą valdo ta pati šalis arba šalys, valdžiusios prieš paskirstant. Ši išimtis taikoma atskiroms, individualioms ir konsoliduotoms skirstančio ūkio subjekto finansinėms ataskaitoms.
               
            
                  6
               
               
                  Pagal 5 straipsnį šis aiškinimas netaikomas nepiniginio turto paskirstymui, po kurio turtą valdo tos pačios šalys, kurios valdė prieš skirstant. 3-ojo TFAS B2 straipsnyje nurodoma, kad „asmenų grupė turi būti laikoma kontroliuojančia ūkio subjektą, kai pagal sutartimi įformintus susitarimus jie turi teisę kartu valdyti ūkio subjekto finansinę ir veiklos politiką, siekdami naudos iš jo veiklos“. Todėl, kai paskirstymas peržengia šio aiškinimo taikymo sritį remiantis tuo, kad paskirsčius turtą valdo tos pačios šalys, kurios valdė prieš skirstant, skirstomą turtą gaunanti atskirų akcininkų grupė pagal sutartimi įformintus susitarimus turi turėti bendrą valdžią skirstančio ūkio subjekto atžvilgiu.
               
            
                  7
               
               
                  Pagal 5 straipsnį šis aiškinimas netaikomas tada, kai ūkio subjektas skirsto kai kurias savo nuosavybės dukterinėje įmonėje dalis, tačiau išlaiko dukterinės įmonės kontrolę. Ūkio subjektas atliekamą paskirstymą, po kurio jis pripažįsta nekontroliuojamą dalį savo dukterinėje įmonėje, apskaito pagal 27-ąjį TAS (pataisytas 2008 m.).
               
            
                  8
               
               
                  Šis aiškinimas skirtas tik ūkio subjekto, kuris skirsto nepiniginį turtą, apskaitai. Jis neskirtas tokį skirstomą turtą gaunančių akcininkų apskaitai.
               
            KLAUSIMAI
      
                  9
               
               
                  Kai ūkio subjektas paskelbia apie paskirstymą ir įsipareigoja paskirstyti susijusį turtą savininkams, jis turi pripažinti įsipareigojimą dėl mokėtinų dividendų. Todėl šiame aiškinime analizuojami tokie klausimai:
                  
                              a)
                           
                           
                              Kada ūkio subjektas turėtų pripažinti mokėtinus dividendus?
                           
                        
                              b)
                           
                           
                              Kaip ūkio subjektas turėtų įvertinti mokėtinus dividendus?
                           
                        
                              c)
                           
                           
                              Kai ūkio subjektas nustato mokėtinus dividendus, kaip turėtų apskaityti paskirstomo turto balansinės vertės ir mokėtinų dividendų balansinės vertės skirtumą?
                           
                        
            BENDRA NUOMONĖ
      
         Kada pripažinti mokėtinus dividendus
      
      
                  10
               
               
                  Įsipareigojimas mokėti dividendus pripažįstamas tada, kai gaunamas tinkamas įgaliojimas ir ūkio subjektas daugiau negali dėl jų priimti sprendimų; tai data:
                  
                              a)
                           
                           
                              kai administracijos arba direktorių valdybos pareiškimą dėl dividendų patvirtina susijusi institucija, pvz., akcininkai, jeigu jurisdikcija reikalauja tokio patvirtinimo, arba
                           
                        
                              b)
                           
                           
                              kai administracija arba direktorių valdyba paskelbia pareiškimą dėl dividendų, jeigu jurisdikcija nereikalauja tolesnio patvirtinimo.
                           
                        
            
         Mokėtinų dividendų įvertinimas
      
      
                  11
               
               
                  Ūkio subjektas įsipareigojimą paskirstyti nepiniginį turtą kaip dividendus savo savininkams turi įvertinti skirstytino turto tikrąja verte.
               
            
                  12
               
               
                  Jeigu ūkio subjektas leidžia savo savininkams pasirinkti, ar gauti nepiniginį turtą, ar piniginę alternatyvą, jis turi įvertinti mokėtinus dividendus, apsvarstydamas ir tikrąją kiekvienos alternatyvos vertę, ir susijusią tikimybę, kad savininkai rinksis kiekvieną alternatyvą.
               
            
                  13
               
               
                  Kiekvieno ataskaitinio laikotarpio pabaigoje ir atsiskaitymo datą ūkio subjektas turi peržiūrėti ir patikslinti mokėtinų dividendų balansinę vertę su visais mokėtinų dividendų balansinės vertės pokyčiais, pripažintais nuosavybėje kaip paskirstymo sumos patikslinimai.
               
            
         Paskirstomo turto balansinės vertės ir mokėtinų dividendų balansinės vertės skirtumų apskaita, kai ūkio subjektas nustato mokėtinus dividendus
      
      
                  14
               
               
                  Kai ūkio subjektas nustato mokėtinus dividendus, jis turi pripažinti paskirstomo turto balansinės vertės ir mokėtinų dividendų balansinės vertės skirtumą, jei jis yra, pelnu ar nuostoliais.
               
            
         Pateikimas ir atskleidimas
      
      
                  15
               
               
                  Ūkio subjektas turi pateikti 14 straipsnyje aprašytą skirtumą kaip atskirą pelno ar nuostolių straipsnio eilutę.
               
            
                  16
               
               
                  Ūkio subjektas turi atskleisti tokią informaciją, jei taikoma:
                  
                              a)
                           
                           
                              mokėtinų dividendų balansinę vertę laikotarpio pradžioje ir pabaigoje ir
                           
                        
                              b)
                           
                           
                              per laikotarpį pripažintos balansinės vertės padidėjimą arba sumažėjimą (pagal 13 straipsnį), įvykusį dėl paskirstomo turto tikrosios vertės pokyčio.
                           
                        
            
                  17
               
               
                  Jeigu pasibaigus ataskaitiniam laikotarpiui, tačiau prieš gaunant įgaliojimą paskelbti finansines ataskaitas, ūkio subjektas paskelbia, kad kaip dividendus skirstys nepiniginį turtą, jis turi atskleisti:
                  
                              a)
                           
                           
                              skirstytino turto pobūdį;
                           
                        
                              b)
                           
                           
                              skirstytino turto balansinę vertę ataskaitinio laikotarpio pabaigoje ir
                           
                        
                              c)
                           
                           
                              apskaičiuotą tikrąją paskirstytino turto vertę ataskaitinio laikotarpio pabaigoje, jeigu ji skiriasi nuo balansinės vertės, ir informaciją apie metodą, taikytą tai tikrajai vertei nustatyti, kaip reikalaujama 7-ojo TFAS 27 straipsnio a ir b punktuose.
                           
                        
            ĮSIGALIOJIMO DATA
      
                  18
               
               
                  Ūkio subjektas turi taikyti šį aiškinimą perspektyviai metiniams ataskaitiniams laikotarpiams, prasidedantiems 2009 m. liepos 1 d. arba vėliau. Neleidžiama taikyti retrospektyviai. Leidžiama taikyti anksčiau. Jeigu ūkio subjektas taiko šį aiškinimą laikotarpiui, kuris prasideda prieš 2009 m. liepos 1 d., jis turi atskleisti tą faktą ir taip pat taikyti 3-ąjį TFAS (persvarstytas 2008 m.), 27-ąjį TAS (pataisytas 2008 m. gegužės mėn.) ir 5-ąjį TFAS (pataisytas šiuo aiškinimu).
               
            
         (1)  1-ojo TAS 7 straipsnyje savininkai vadinami nuosavybei priskiriamų priemonių valdytojais.
      
         Priedas
         
            5-ojo TFAS
         
         
            
               „Ilgalaikis turtas, skirtas parduoti, ir nutraukta veikla“ pataisos
         
         
            Įtraukiamas 5A straipsnis.
         
         TAIKYMAS
         
                     5A
                  
                  
                     Šio TFAS priskyrimo, pateikimo ir vertinimo reikalavimai, taikomi ilgalaikiam turtui (arba perleidimo grupei), kuris priskiriamas skirtam parduoti turtui, taikomi ir ilgalaikiam turtui (arba perleidimo grupei), kuris bus paskirstytas savininkams, veikiantiems kaip nuosavybės valdytojai (laikomas paskirstyti savininkams).
                  
               
            Po 5A straipsnio taisoma antraštė ir 8 straipsnis ir įtraukiamas 12A straipsnis.
         
         ILGALAIKIO TURTO (AR PERLEIDŽIAMŲ GRUPIŲ) PRISKYRIMAS TURTUI, KURIS YRA SKIRTAS PARDUOTI ARBA PASKIRSTYTI SAVININKAMS
         
                     8
                  
                  
                     Kad pardavimas būtų labai tikėtinas, atitinkamo lygio vadovybė turi būti įsipareigojusi planuoti turto (ar perleidimo grupės) pardavimą, turi pradėti vykdyti to plano įgyvendinimą ir pirkėjo paieškas. Be to, turtu (ar perleidimo grupe) turi būti aktyviai prekiaujama rinkoje tokia kaina, kuri yra pagrįsta turto tikrąja verte. Taip pat, kad atitiktų šio turto pripažinimo reikalavimus, pardavimas turėtų būti įvykdytas per metus nuo pripažinimo turtu, skirtu parduoti, datos, išskyrus 9 straipsnyje numatytus atvejus, o planui įvykdyti reikalingi veiksmai turi rodyti, kad nėra požymių, rodančių atliekamus reikšmingus plano pakeitimus arba kad plano bus atsisakyta. Akcininkų patvirtinimo tikimybė (jeigu reikalaujama jurisdikcijoje) turėtų būti laikoma įvertinimo, ar pardavimas labai tikėtinas, dalimi.
                  
               
                     12A
                  
                  
                     Ilgalaikis turtas (arba perleidimo grupė) priskiriamas turtui, kuris bus paskirstytas savininkams, kai ūkio subjektas įsipareigoja savininkams paskirstyti turtą (arba perleidimo grupę). Kad taip įvyktų, esamos būklės turtą turi būti įmanoma nedelsiant paskirstyti, o paskirstymas turi būti labai tikėtinas. Kad paskirstymas būtų labai tikėtinas, turi būti inicijuojami paskirstymo veiksmai ir juos turėtų būti numatoma atlikti per vienerius metus nuo priskyrimo datos. Paskirstymui atlikti reikalingi veiksmai turėtų rodyti, kad mažai tikėtina, jog bus reikšmingų paskirstymo pakeitimų arba kad paskirstymo bus atsisakyta. Akcininkų patvirtinimo tikimybė (jeigu reikalaujama jurisdikcijoje) turėtų būti laikoma įvertinimo, ar paskirstymas labai tikėtinas, dalimi.
                  
               
            Įtraukiami 15A straipsnis ir išnaša.
         
         ILGALAIKIO TURTO (AR PERLEIDIMO GRUPIŲ), PRISKIRIAMO SKIRTAM PARDUOTI, ĮVERTINIMAS
         
                     15A
                  
                  
                     Ūkio subjektas ilgalaikį turtą (ar perleidimo grupę), priskirtą turtui, kuris laikomas paskirstyti savininkams, vertina mažesniąja verte – balansine verte ir tikrąja verte atėmus paskirstymo išlaidas (1).
                  
               
            Įtraukiamas 44D straipsnis.
         
         ĮSIGALIOJIMO DATA
         
                     44D
                  
                  
                     2008 m. lapkričio mėn. TFAAK 17-uoju aiškinimu Nepiniginio turto paskirstymas savininkams buvo įtraukti 5A, 12A ir 15A straipsniai ir pataisytas 8 straipsnis. Tos pataisos turi būti perspektyviai taikomos ilgalaikiam turtui (arba perleidimo grupėms), kuris bus paskirstytas savininkams per metinius ataskaitinius laikotarpius, kurie prasideda 2009 m. liepos 1 d. arba vėliau. Neleidžiama taikyti retrospektyviai. Leidžiama taikyti anksčiau. Jeigu ūkio subjektas taiko pataisas laikotarpiui, kuris prasideda prieš 2009 m. liepos 1 d., jis turi atskleisti tą faktą ir taip pat taikyti 3-ąjį TFAS Verslo jungimai (persvarstytas 2008 m.), 27-ąjį TAS (pataisytas 2008 m. gegužės mėn.) ir TFAAK 17-ąjį aiškinimą.
                  
               
            10-ojo TAS
         
         
            
               „Įvykiai po ataskaitinio laikotarpio“ pataisa
         
         
            Taisomas 13 straipsnis.
         
         DIVIDENDAI
         
                     13
                  
                  
                     Jeigu apie dividendus paskelbiama pasibaigus ataskaitiniam laikotarpiui, bet prieš gaunant įgaliojimą paskelbti finansines ataskaitas, dividendai nėra pripažįstami įsipareigojimu ataskaitinio laikotarpio pabaigoje, nes tuo metu nėra jokio įsipareigojimo. Tokie dividendai atskleidžiami aiškinamajame rašte, remiantis 1-uoju TAS Finansinių ataskaitų pateikimas.
                  
               
            (1)  Skirstymo išlaidos yra papildomos išlaidos, tiesiogiai priskiriamos skirstymui, išskyrus finansines ir pajamų mokesčio išlaidas.